ΓΡΑΠΤΗ ΕΡΩΤΗΣΗ E-3655/97 υποβολή: Alexandros Alavanos (GUE/NGL) προς την Επιτροπή (19 Νοεμβρίου 1997)

Θέμα: Διακοπή λειτουργίας πυρηνικών αντιδραστήρων στο Κοζλοντούο

Στο κείμενο της Ατζέντα 2000, εκτιμάται ότι «λόγω καθυστερήσεων, από τους τέσσερεις αντιδραστήρες στο Κοζλοντούϊ, οι 2 μονάδες θα διακόψουν τη λειτουργία τους το 2001 και οι άλλες 2 το 2001/2002», παρά το γεγονός ότι η συμφωνία της Βουλγαρίας με την Ευρωπαϊκή Τράπεζα Ανασυγκρότησης και Ανάπτυξης προέβλεπε τη διακοπή τους εντός του 1998. Από δημοσιεύματα, έγινε γνωστό ότι η κυβέρνηση της Βουλγαρίας προτίθεται να τους διατηρήσει μέχρι το 2005 και το 2010 αντίστοιχα.

Σε απάντηση της Επιτροπής σε ερώτησή μου (1545/96) ((EE C 305 της 15.10.1996, σελ. 107)) είχε γνωστοποιηθεί ότι «είχαν επιλεγεί αριθμός επενδυτικών σχεδίων» όπως η Μελέτη Σκοπιμότητας για την κοινή διασύνδεση των δικτύων ηλεκτροδότησης Ελλάδας-Βουλγαρίας που προβλέπετο να αρχίσει το 2ο εξάμηνο του 1996 με στόχο τη σταδιακή υποκατάσταση του Κοζλοντούϊ. Ερωτάται η Επιτροπή:

1. Ποιό θα είναι από την Επιτροπή το προτεινόμενο χρονοδιάγραμμα για την οριστική διακοπή λειτουργίας των αντιδραστήρων;

2. Σε ποιό στάδιο βρίσκονται τα διάφορα επενδυτικά σχέδια και η Μελέτη Σκοπιμότητας για την κοινή διασύνδεση των δικτύων ηλεκτροδότησης Ελλάδας-Βουλγαρίας;

3. Για ποιό λόγο υπάρχει καθυστέρηση επέκτασης του UCPTE στα Βαλκάνια;

Απάντηση του κ. Van den Broek εξ ονόματος της Επιτροπής (30 Ιανουαρίου 1998)

1. Η συμφωνία που υπογράφηκε από την Ευρωπαϊκή Τράπεζα Ανασυγκρότησης και Ανάπτυξης (ΕΤΑΑ) και τη Βουλγαρία δεν προβλέπει ακριβείς ημερομηνίες για την διακοπή λειτουργίας των μονάδων 1 έως 4 του πυρηνικού σταθμού Kozloduy. Για την διακοπή της λειτουργίας των μονάδων, η συμφωνία ορίζει τις εξής προϋποθέσεις: η λειτουργία των μονάδων 1 και 2 θα διακοπεί όταν υπάρχει επαρκής διαθέσιμη ενέργεια αντικατάστασης από τη σύνδεση του σταθμού άντλησης Chaira, και όταν ο θερμοηλεκτρικός σταθμός της Βάρνας ή μια από τις μονάδες 5 και 6 του Kozloduy θα έχουν εκσυγχρονιστεί 7 η λειτουργία των μονάδων 3 και 4 θα διακοπεί όταν το επιτρέψει η ενεργειακή κατάσταση και, σε κάθε περίπτωση, όταν θα έχουν εκσυγχρονισθεί οι μονάδες 5 και 6 του Kozloduy και θα έχει ολοκληρωθεί η μετατροπή των εγκαταστάσεων θερμικής ενέργειας της Σόφιας, του Kostov και της περιοχής Republica σε κύκλο συνδυασμένης παραγωγής θερμικής και ηλεκτρικής ενέργειας.

Καμία από τις προϋποθέσεις αυτές δεν πληρείται ακόμα. Εάν ο εκσυγχρονισμός των μονάδων 5 και 6 ολοκληρωθεί σύμφωνα με το πρόγραμμα, αναμένεται ότι η συντομότερη δυνατή ημερομηνία εκπλήρωσης της πρώτης προϋπόθεσης θα είναι το έτος 2001.

Η Επιτροπή εξέφρασε την άποψή της στο Πρόγραμμα Δράσης 2000 ((COM (97) 2000 τελικό. )) και ζήτησε από τις αρχές της Βουλγαρίας να σεβαστούν τη συμφωνία με την ΕΤΑΑ και να διακόψουν τη λειτουργία των παλαιότερων μονάδων το συντομότερο δυνατό.

2. Η μελέτη σκοπιμότητας για την κοινή λειτουργία και τη διασύνδεση των ελληνικών και βουλγαρικών δικτύων ηλεκτρισμού, βρίσκεται στο τελικό στάδιο. Η καθυστέρηση της εκτέλεσης της μελέτης αυτής οφείλεται στα χρηματοοικονομικά προβλήματα που δημιουργήθηκαν από την κρίση του οικονομικού και τραπεζικού τομέα της Βουλγαρίας, η οποία ξεκίνησε στα μέσα του 1996 και τέθηκε υπό έλεγχο μόλις στα μέσα του 1997.

3. Εδώ και μερικούς μήνες, τα δίκτυα της Ελλάδας, της Σερβίας, της πρώην Γιουγκοσλαβικής Δημοκρατίας της Μακεδονίας (FYROM), της Ρουμανίας, της Βουλγαρίας και της Αλβανίας τέθηκαν επιτυχώς σε παράλληλη λειτουργία.

Διάφορες μελέτες (συμπεριλαμβανομένων των μελετών του προγράμματος PHARE) έδειξαν ότι η σύνδεση του πλέγματος των Βαλκανίων στην Ένωση για το συντονισμό της παραγωγής και μεταφοράς ηλεκτρικής ενέργειας (UCPTE), μπορεί να ολοκληρωθεί χωρίς μεγάλες τεχνικές δυσκολίες και ότι οι αναγκαίες επενδύσεις έχουν πλέον προσδιοριστεί.

Ωστόσο, ακόμα υπάρχουν δυσκολίες στην αποτελεσματική εξασφάλιση της διασύνδεσης. Μια από αυτές είναι η κατασκευή ή η αποκατάσταση επαρκών γραμμών ηλεκτρισμού υψηλής τάσης ανάμεσα στο τμήμα UCPTE/CENTREL ((UCPTE (ηλεκτρικό δίκτυο Δυτικής Ευρώπης) CENTREL (ηλεκτρικό δίκτυο Πολωνίας, Ουγγαρίας, Τσεχικής Δημοκρατίας και Σλοβακίας που έχουν τεθεί σε διαρκή λειτουργία από πέρυσι). )) και στα δίκτυα της περιοχής των Βαλκανίων.